## L’Institut Valencià de Cultura presenta les arts escèniques valencianes en FiraTàrrega

*** L’IVC donarà a conéixer l’activitat escènica valenciana el 7 de setembre, a les 16.00 hores, en el Territori Creatiu de La Llotja
* L’objectiu de la fira és dinamitzar la creació escènica, amb atenció especial a les arts de carrer i els projectes que impliquen la ciutadania**

La Conselleria d’Educació, Cultura, Universitats i Ocupació, a través de l’Institut Valencià de Cultura, participa en la Fira de Teatre al Carrer de Tàrrega ‘FiraTàrrega’, que se celebra enguany entre els dies 5 i 8 de setembre.

El principal fonament d’esta participació, com a entitat pública, és reforçar la promoció i la difusió de les companyies de la Comunitat Valenciana de teatre, circ i dansa que tinguen els entorns urbans i patrimonials com a escenari de les seues propostes.

A este efecte, i dins de les activitats programades en la Fira, la direcció adjunta d’Arts Escèniques de l’IVC realitzarà una presentació de la seua activitat, així com del teixit escènic de la Comunitat Valenciana, el dissabte 7 de setembre a les 16.00 hores en el Territori Creatiu de La Llotja.

Així mateix, l’IVC posa a la disposició de les companyies un estand institucional que, a més de publicitar el treball i la creació escènica valenciana, servix de punt de trobada entre professionals per a fer reunions, presentacions i altres activitats promocionals.

La directora adjunta d’Arts Escèniques de l’IVC, María José Mora, que assistirà demà a la presentació, ha destacat que és una prioritat de l’IVC “donar visibilitat al treball d’artistes, companyies i associacions professionals valencianes”.

“Tenim un gran teixit escènic a la nostra Comunitat i volem acompanyar i donar suport al seu treball en totes les seues fases. En este sentit, estar presents com a institució en FiraTàrrega suposa donar suport a aspectes relacionats amb la difusió i la comercialització”, ha afegit.

A més de la presència de les associacions AVED i AVETID, la Fira comptarà amb les companyies valencianes Fil d’arena, La Fam, Produccions Scura i Xarxa Teatre, entre altres artistes i empreses distribuïdores. A més d’estes, Visitants presenta dos llibres en relació a les seues produccions i la Troupe Malabo celebra el seu 25 aniversari amb una trobada en la Llotja.

L’IVC desenrotlla accions de producció, exhibició, difusió, formació, mediació i suport a la creació a la Comunitat Valenciana. En l’àmbit de les arts de carrer realitza programacions en el marc dels festivals Sagunt a Escena, Dansa València i Fresca!

FiraTàrrega, per part seua, treballa per a la dinamització de la creació escènica catalana i l’intercanvi artístic professional en clau nacional i internacional, amb una atenció especial a les arts de carrer i als projectes que impliquen la ciutadania en l’espai públic. Un espai de trobada i intercanvi idoni per a presentar noves propostes artístiques i fomentar els contactes professionals.

Fecha: 06/09/2024